Mjesečni susret svećenika

Varaždinske biskupije

Varaždin, 19. lipnja 2020.

**„Vodit će te kamo ne ćeš“** (Iv, 21,18)

Vjerujem kako se svi slažemo da, time što smo se odazvali Božjem pozivu, nismo krenuli za ugodnim životom, za uspjehom, tepanjem, laskanjem... nego, pokrenuli su nas, i još nas uvijek pokreću nesvakidašnji, svijetu neprivlačni, rekao bih grubi pojmovi, grube stvarnosti, ono rubno / periferno, neugledno, a jasno i ono nebesko, nepropadljivo, vječno..., ove su konstatacija na tragu upita Isusova preteće: „Što ste izišli u pustinju gledati? Trsku koju vjetar ljulja? Ili što ste izišli vidjeti? Čovjeka u mekušasto odjevena? Eno, oni što se mekušasto nose po kraljevskim su dvorovima. Ili, što ste izišli? Vidjeti proroka? Da, kažem vam, i više nego proroka. (Mt 11, 7-9).“

Imajući pred sobom konkretnu zbilju valja priznati da između osobe (našega života, ponašanja...) i svećeništva na koje smo pozvani odnosno službe koju vršimo u Crkvi jest ili **zjapi duboka provalija** odnosno valja jasno priznati kako svećenik, nikada ne može „biti dorastao“ toj službi, Božjem nalogu. Kako ublažiti tu provaliju?, kako ju premostiti, kako doći do toga stanja duha da nas dubina provalije ne obeshrabri, ne slomi..., čime oblikovati, hraniti, stvarati jedinstvo službe i osobe odnosno života jednoga svećenika? Čime? – hrana su **poniznost** koja zadržava životnost i **spremnost na poniženje** koje otvara stanje odstojanja od svega što nije u skladu s poslanjem koje nam je Bog namijenio!

Petar će Isusu: „Evo, mi sve ostavismo i pođosmo za tobom. Što ćemo za to dobiti?“ (Mt 19,27). Svaki se od nas trudi, nastoji biti vrijedan svoje službe, želi dobiti plaću... Koji je najbolji ili najadekvatniji odgovor na pitanje dobiti (biti vrijedan nećega)?: **svijest da nisam dorastao službi**, i **zahvalnost Bogu** da se služba – po Njegovu promislu i volji – u meni polako potvrđuje usprkos mojoj manjkavosti.

Apostol Petar, odnosno njegov karakter i životni put, mogli bismo reći da je s određenim razlogom i ciljem u evanđeljima vrlo točno i brižljivo opisan, a to nam pomaže da u njemu možemo iščitati bitne crte novozavjetne svećeničke službe – stalno je vidljiva naprijed spomenuta „zjapeća provalija“ ili ako hoćemo malo blaže „pukotina“ između osobe i službe. **Petar** već u prvom susretu s Isusom **dobiva novo ime** čime je naznačeno da ubuduće više neće živjeti privatni život, nego njegov je život tu da **prihvati i živi službu koja mu je povjerena**.

Petar uvijek iznova zakazuje i time se Petra i druge apostole odgaja da moraju **razlikovati službu i osobu** (službu ne podrediti sebi ili još gore poistovjetiti sa sobom) i upravo time – razlikovanjem – postaju prikladni za službu koju im Bog povjerava. Petar – prvi predstavnik crkvene službe, prvi među svojom braćom – **najbolnije iskusuje vlastitu slabost, preko poniženja** (stid poradi trostrukoga zatajenja – svi evanđelisti Mt 26,69-75; Mk 14,66-72; Lk 22,55-62; Iv 18,17,25-27; trostuko ispovjedanje ljubavi prema Raspetom i Uskrslom na obali Tiberijadskoga jezera, Iv 21,15-23). Preko tih poniženja koja su u konačnosti iskazi odnosa prema Gospodinu, **postupno dospjeva**, ne do uzvisivanja, nego **do poniznosti** i tako je Petar na ispravan način bio uvođen u hijerarhijsko dostojanstvo, da bude prvi – stijena apostskoga zbora, Crkve, sluga slugu...

U Petrovu primjeru vidimo da je nemoguće govoriti o našoj identifikaciji sa Kristovim svećeništvo jer, s jedne strane ono je jedno i neponovljivo, a s druge strane glede nas – svakodnevno smo pritisnuti ili pak imamo (podržavamo) pregršt nedosljednosti. Kako onda barem nekako ići za Isusom, kako ga nasljedovati.., tko nam može pomoći? – Svakako, **Duh Sveti**, koji je u svojoj biti „Gospodin i Životvorac“ i kojemu je vlastito darivanje, biti dar. **Čime nas to Duh Sveti daruje**?: ispravnim i nepristranim ostvarivanjem svećeničke službe i autoriteta, jamstvom pravovjernosti nauka i pouzdanog vodstva.

Važno je imati na pameti da napredovanje u služenju sadrži nekoliko konstanti:

stalno ohrabrivanje **za odvažnost vjere** (koja je trajno suočavanje sa vlastitom samodostatnošću – *Ubi non ego, ibi felicius ego* (Sv. Augustin) i ona nije plod ljudskog umijeća, nego ponajprije dar koji je potreban čovjeku koji naša nagnuća, naša umijeća, želje, potrebe čini stvarnima i daje im „okus, miris, boju...“ vječnosti

trajno upozorenje: da **se uspjeh ne pripisuje samomu sebi** i da se promicanje Božjega djelovanja od naše strane, pozvanih na služenje, ne brka s našim rastom u 'kreposti' i 'savršenosti', jer Božjem djelovanju nisu potrebne naše intervencije „što smo vidjeli i čuli, to navješćujemo i vama, da i vi imate zajedništvo s nama. A naše je zajedništvo s Ocem i sa Sinom njegovim Isusom Kristom.“ (1 Iv 1,3).

Gospodin Petra (i druge) **bezobzirno ponižava**, a koja se svrha time postiže: pruža im se neophodna pomoć **milosti da u službi budu sluge sviju** i da znaju da **Bogu nikada ne će udovoljiti onoliko koliko bi trebalo** („Zar Gospodar duguje zahvalnost sluzi jer je izvršio što mu je bilo naređeno? Tako i vi: kad izvršite sve što vam je naređeno, recite: sluge smo beskorisne! Učinismo što smo bili dužni učiniti.“ Lk 17, 9-10).

Uglavnom, ne postoji ljudska forma života koja bi potpuno udovoljila veličini božanskoga naloga. Da je to tako, dovoljno je navesti nekoliko činjenica u obliku pitanja: čime čovjek može udovoljiti tome da smije upravljati Božjom riječju, da smije biti dijelitelj Božje milosti, da ima nalog u Sinovo ime govoriti: „Ovo je moje tijelo“... i „odrješujem te od tvojih grijeha“, da smije tako vezati i odrješivati da se njegovo djelo priznaje u nebu?

**Milost se ne postiže drukčije nego kroz nasljedovanje križa, koje je upravo hod u poniženju.** Krist koji je jedini bio bez grijeha, nije zaslužio poniženje, nego je sramotu križa dragovoljno uzeo na sebe, da nas oslobodi od grijeha. „Samo kao janje koje se vodi na klanje“ Petar može napasati stado, ako u njemu živi **jedinstvo žrtvovanja i biti-žrtvovan** može voditi Crkvu. A žrtvovanje vlastitoga života koga ljubim i darivanje svoga života za svoje ovce, nije osobni čin, nego *conditio sine qua non* službe, služenja, nasljedovanja Sina Božjega – prinositelja žrtve i žrtvovanog.

Budući da službu obnašaju grješni ljudi, ponajprije oni / mi moramo osjetiti na sebi neumoljivost Božje ljubavi – otvoreni, iskreni pred Bogom, raskajani, predani... nositelji službe moraju u nasljedovanju Raspetoga uzeti na sebe krajnje posljedice, sve do predavanja života za ovce ... „vodit će te, kamo ne ćeš“ (Iv 21,18). Tako se u nas utiskuje forma Isusove poslušnosti sve do križa – jedina valjana forma vršenja autoriteta. Onaj koji je krenuo za Kristom – spremno, oduševljeno, potpuno – taj razumije, poštuje i u potpunosti prihvaća poniženje kao put jer „najveći među vama mora stajati na mjestu najmanjeg“ i „predstojnik (*hegumen*) mora biti svima poslužitelj (*diakon*) (Lk 22,26).

Nijedan kršćanski stalež nije svrha samomu sebi, kao **stalež u Crkvi usmjeren je na druge**, s njima je iznutra povezan, njima služi. **Svećenički stalež je poglavito služenje**, bez svećeničke službe Crkva bi bila bitno osiromašena. Štoviše, bez službenoga svećeništva Crkva uopće ne bi mogla opstati. Gospodin je izabrao apostole i odredio ih za to da njegovom punomoći nastavljaju djelo otkupljenja do kraja vremena. Naime, zašto je svećeništvo važno i nezamjenjivo?: kao što je Crkva Kristova ustanova, tako je i svećenička služba božanskoga ishodišta.

Sv. Terezija Avilska u svome djelu o *Prijateljstvu s Bogom* iznosi sljedeću misao: „Molitva po mome mišljenju nije ništa drugo do boravljenje kod prijatelja s kojim se često i rado sastajemo da bismo s njime govorili jer smo sigurni da nas ljubi.“

Vjerujem da smo svi svjesni jedne važne životne činjenice, životne relacije – nitko ne može živjeti bez prijateljstva. Isus nam tu činjenicu prvi primjerom pokazuje kada svojim učenicima priopćava „tajnu svoga srca“ – tajnu, s koje će se skinuti veo, tajnu Božjega plana s čovjekom – posvemašnje sebedarje Božjega Sina za djecu, prijatelje Božje. Bog je na taj način vrlo duboko, do najimtimnije srži našega bića – duha, duše i tijela – ušao u naš život..., samim time odnosno taj njegov zahvat u naš život, taj neprocjenjivi dar Božji koji nam je omogućio da živimo, da živimo sada i u vječnosti, traži uzvrat, traži „kakav takav“ odgovor, traži povjerenje, traži – priželjkuje da mu po-vjerujemo. U svemu ovome važno je da zauzmemo stav, da stanemo na stranu, na Božju stranu, a to znači i na stranu Božjih stvorenja, ponajprije čovjeka..., da ne budemo kao oni svetopisamski „svećenici lutaju po zemlji i ništa ne znaju“.

Ako idemo dalje u razmatranje prijateljstva onda pred nas dolazi važna značajka prijateljstva, a to je naizmjenična dobrohotnost koja podrazumijeva da prijatelji među sobom ništa ne skrivaju, prijateljstvo se učvršćuje i bude sve uvjerljivije kada je raspoznatljivo i otvoreno artikulirano – kada izražavamo stanje svoga duha i kada od tri oblika prijateljstva koje se može izraziti s tri izraza: korisno, zabavno i dobro (dobrohotno) izabirem dobro što podrazumijeva da Dobroga - tj. Boga *ljubim radi njega samoga.* Bog nam to i omogućava, odnosno po svome Sinu nam je progovorio, izrazio je svoj božanski život na nama razumljiv način i to je učinio u potpunosti – Bog nam ništa ne uskraćuje što je i izraženo u Kristovim riječima upućenim učenicima: „Više vas ne zovem slugama, jer sluga ne zna što čini njegov gospodar. Vas sam nazvao prijateljima, jer *vama priopćih sve* što sam čuo od Oca svoga.“ (Iv 15,15). S druge smo strane svjesni, kako poradi svoje grešnosti, navezanosti na osjetilno, materijalno, „vid i okus, opip varaju se tu“ ipak nas koče, usporavaju..., međutim od tih svojih vlastitosti, a to znači i sklonosti na grijeh, ne možemo, i ne smijemo od njih bježati, nego ih preobražavati – kako? time da se „često i rado sastajemo“ s onim koji nas ljubi. ... Tu se moramo nakratko približiti i sakramentu pomirenja koji nas oslobađa da se neprekidno mogu ostvarivati Kristove riječi „vama priopćih sve“ da nas spomen na Krista pokreće, iznova diže i obnavlja duh.

Poznati pisac Gilbert Chesterton u svojim razlozima zašto je katolik, između ostaloga navodi da je katolicizam „jedina stvarnost koja nas sprječava da grijeh bude tajan“. Naime, logika je grijeha da ostane što duže skriven, da ostane potpuno skriven kako bi mogao djelovati u čovjeku. Logika je grijeha vrlo lukava. Prvo što grijeh želi postići u čovjeku jest relativizirati grijeh raznim izlikama: „Nije to tako strašno“, „I drugi griješe“, „Drugi su me doveli u situaciju da pogriješim“, „Nisam ja kriv, moja je narav takva.“... Krajnja je nakana grijeha da čovjek zapravo prestane sebe smatrati griješnikom, o čemu nam snažno progovara Sv. Ivan u svojoj poslanici: „Reknemo li da grijeha nemamo, sami sebe varamo i istine nema u nama. (...) Reknemo li da nismo zgriješili, pravimo ga lašcem i riječi njegove nema u nama.“ (1 Iv 1, 8.10). No, moć se grijeha nastavlja čak i onda kada ga razotkrijemo, kada priznamo sebi samima da smo grješnici, da smo nešto učinili pogrješno, da smo sagriješili protiv Boga i bližnjega. Njegova je taktika da ostane skriven, da ga nikomu ne razotkrijemo, da ga priznamo samo sebi. Grijeh se po naravi protivi „ispovijedanju“, protivi sakramentu pomirenja. I ponovno muka čovjeka da pronađe najrazličitije izlike: „Znam da sam grješnik, čemu ispovijedati grijehe..., Ispovijed nema smisla jer ponavljam uvijek iste grijehe..., mnogi se ispovijedaju pa ostaju isti, čak postaju i gori... treba se osobno suočavati s grijesima, ne treba opterećivati druge, svećenika, ispovjednika...“. Grijeh se dakle služi takvom taktikom kako bi ostao u čovjekovoj nutrini. Zašto? Grijeh želi da se čovjek javno predstavlja drukčijim od onoga kakav je on zaista u sebi, on želi rascjep između izvanjskog i nutarnjeg. Gotovo bismo mogli reći da se grijeh raduje licemjerstvu, dvoličnosti, rascjepkanosti (sakrament – simbol koji skuplja, sabire...). Ono čega se grijeh plaši jest upravo prekid s tim rascjepom, trenutak kada se pred drugim očitujemo kakvi to mi zaista jesmo. Grijeh je u trenutku sakr. pomirenja iznesen iz tamnoga kutka nutrine na svjetlo, na svjetlo istine i istina tada može djelovati u nama. Sve se to događa u sakramentu ispovijedi, pred drugim, pred svećenikom, prekidamo s vlastitim licemjerjem, pred njim pokazujemo, očitujemo kakvi uistinu jesmo, a to znači griješnici s konkretnim grijesima i konkretnom poviješću grijeha. U nama se slama logika grijeha. Važno je još jedno, što ćesto ne uočavamo među sobom, a to da „grijeh nije isključivo samo ono što je moj brat učinio krivo, loše, protiv zapovijedi ljubavi i dekaloga, nego i ono što ja nisam učinio prema ili za svoga brata i sestru, i što sada – ogovaranjem, prepričavanjem, iživljavanjem nad njegovim/njezinim slabostima – činim. Veli Isus: „tako će na nebu biti veća radost zbog jednog obraćena grešnika, nego zbog devedeset devet pravednika kojima ne treba obraćenja.“ (Lk 15,7).

Radost... u prepoznavanju Gospodina..., gdje? što je okosnica našega života, hoda, što je okosnica i temelj svećeničkoga služenja? – euharistija koja je sakrament ljubavi Boga po Sinu u Duhu Svetom prema i za čovjeka, za otkupljenje i preobrazbu svega stvorenoga, a također euharistija je i znak prijateljstva koje podrazumijeva slobodu, slobodan pristup. Krist je dobrovoljno dao svoj život za svoje prijatelje, time i on od svojih prijatelja smije očekivati da ga se sjećaju, da vjerno sačuvaju njegovu ostavštinu, da odsutnoga prijatelja uvijek i iznova čine prisutnim svjedočanstvom svoga života. Znam, da nas svakodnevica vuče, trga i tako prijateljstvo s Kristom potiskuje, ali – ako smo s njime u prijateljskom odnosu, ako se sastajemo s Onim koji nas ljubi – onda i kada mi nismo tu, on jest tu, jer je prijatelj i u našoj odsutnosti može stanovati kod nas. To se na osobiti način događa u sakramentu ljubavi, u znakovima kruha i vina koji ulazi u našu ravnodušnost i rastresenost, naše „nemam vremena“, i podsjeća nas na Krista Raspetog i Uskrslog – posadašnjuje dogođenu Ljubav.

Još je nešto važno istaknuti. Euharistiju, a time i Kristovu prisutnost, pogrješno bi se shvaćalo kada bi je se zamišljalo kao povlasticu, kao privatni odnos pobožne duše. Prijateljstvo s Kristom ne može biti isključivo, ono nije povlastica nekih elita, istomišljenika, ono je poziv na usmjeravanje na druge, na zapostavljene koji su u tom stanju poradi svoje krivnje ili je to propust drugih bilo na razini sablazni ili pak nisu čuli za Krista. Zašto je to važno? Postoji jedan temeljni odgovor na to – Isus Krist je svojim životom i smrću postavio konačno Božje „da“ ljudima – i to valja nastaviti, ostvarivati to „da“ u odnosu na druge, i ondje gdje postoje komunikacijske prepreke, gdje je teško prodrijeti do srca ljudi... Da li i kako je to moguće? Odgovor je u sljedećem: U mjeri u kojoj svatko od nas ulazi u prijateljstvo s Kristom uranja i u zajedništvo s onima koji su Kristovi prijatelji i koji to žele biti. Tu dolazimo do stvarnosti koja je bitna u djelovanju danas, u današnjem svijetu, a to je nasljedovanje (*imitatio Christi*), koja svoj osnov nalazi u Kristovim riječima: „Ovo je moja zapovijed da ljubite jedni druge kao što sam ja vas ljubio“ (Iv 15,12), a na to se nadovezuje poznati katolički pisac Maurice Blondel: „Sve bi ljude trebalo promatrati tako kao da su se upravo pričestili, onakvima kakvi bi uvijek trebali biti: Krist u njima, oni u Kristu.“

Pripremio: Anđelko Košćak